b'\n_START_ARTICLE_\nHereford (England)\n_START_SECTION_\nEtymologi\n_START_PARAGRAPH_\nNavnet \xc2\xabHereford\xc2\xbb er antatt \xc3\xa5 ha sin opprinnelse fra angelsaksiske here, \xc2\xabh\xc3\xa6r\xc2\xbb (som i en forsamling av soldater), + ford, i betydningen vadested / krysningspunkt over en elv. Om dette er den korrekte opprinnelsen, antyder det at Hereford var et sted hvor en h\xc3\xa6r var stasjonert eller hvor en h\xc3\xa6r pleide \xc3\xa5 krysse elven Wye. Det walisiske navnet for Hereford er ganske likt, Henffordd, men skal ha betydningen \xc2\xabgammelveien\xc2\xbb, og kan da ha henvise til den romerske veien og den romerske bosetningen Stretton Sugwas som l\xc3\xa5 n\xc3\xa6r ved.\n_START_SECTION_\nHistorie\n_START_PARAGRAPH_\nEt tidlig charter for byen fra 1189, gitt av Rikard L\xc3\xb8vehjerte, beskrev den som \xc2\xabHereford i Wales\xc2\xbb. Hereford har blitt anerkjent som en by siden uminnelig tiden, men dens status ble f\xc3\xb8rst bekreftet s\xc3\xa5 nylig som oktober 2000._NEWLINE_Hereford ble bispesete for Putta, biskop av Rochester, og ble antagelig den f\xc3\xb8rste biskop av Hereford, en gang mellom 676 og 688, og deretter vokste bosetningen grunnet sin n\xc3\xa6rheten til grensen mellom Mercia og Wales. Den ble den saksiske hovedstaden av Vest-Mercia ved begynnelsen av 700-tallet._NEWLINE_Herefordkatedralen ble reist i 1079. I katedralsbiblioteket oppbevares Mappa Mundi, et verdenskart fra 1200-tallet._NEWLINE_Byen er kjent som et handelssenter for jordbruksomr\xc3\xa5dene i omegnen. Viktige produkter er sider, \xc3\xb8l, l\xc3\xa6rvarer, kveg, metallvarer og kjemikalier._NEWLINE_Den britiske h\xc3\xa6rs eliteavdeling Special Air Service (SAS) har sin base i Hereford, i utkanten av byen._NEWLINE_Fram til 1. april 1998 var byen et administrativt distrikt, f\xc3\xb8rst i Herefordshire til 1974 og s\xc3\xa5 i Hereford og Worcester. Da Herefordshire ble gjenopprettet som grevskap i 1998 ble distriktsinndelingen fjernet, og byen ble i stedet administrasjonssenter for hele Herefordshire.\n_START_SECTION_\nSport\n_START_PARAGRAPH_\nLokale fotballklubber er blant annet Hereford United FC, Hereford FC Westfields FC og Pegasus Juniors FC.'